google/wiki40b huggingface dataset:
Muhammad Iqbal

Bakgrunn

Iqbal var eldste sønn i en familie av kashmirisk herkomst. Det er tenkelig, men omtvistet, at hans familie var braminer før deres forfader Sahaj Ram Sapru konverterte til islam. Mohammad Iqbal fikk en dypt religiøs oppdragelse av sin far, skredderen Shaikh Nur Muhammad, som var kjent for sin åndelige hengivenhet.
Sin første utdannelse fikk han av informatorer, og senere ved Scotch Mission College i Sialkot. Tidlig viste han språkbegavelse, såvel i hensyn til fremmede språk som for egen litterær skaperkraft.
Da han var femten år hadde han tatt eksamen, og familien arrangerte et ekteskap mellom ham og Karim Bibi, datter av en ansett lege i trakten. De fikk to barn som overlevde spedbarnsalderen, men ekteskapet var ulykkelig, og endte i skilsmisse i 1916.

Studier

Iqbal studerte ved Government College University i Lahore, der han leste filosofi, engelsk litteratur og arabisk. For sin kandidatoppgave ble han belønnet med universitetets gullmedalje. Under studiene til magistereksamen havnet han under islamologen Thomas Arnolds beskyttelse, og dette ble Iqbals bro mellom de begge kulturområdene øst og vest.
I årene 1905–1907 studerte han rettsvitenskap og filosofi i Cambridge, München og Heidelberg, og tok doktorgrad ved niversitetet i München under Fritz Hommel. Hans doktorarbeid Die Entwicklung der Metaphysik in Persien behandler den iranske religionshistorie fra Zarathustra til baha'iene. 
Frem til studietiden i Europa var Iqbal, som mange andre muslimske intellektuelle den gang, tiltrukket av Muhyī d-Dīn Ibn ʿArabīs all-enhetsteosofi. Møtet med  Goethe skulle ha stor innflytelse på hans verker; det gjorde også tyske filosofer.

Forfatter

Iqbāl jobbet med jus etter å ha studert i Storbritannia og Tyskland, men konsentrerte seg først og fremst om å skrive vitenskapelige verker om politikk, økonomi, historie, filosofi og religion. Han er best kjent for sitt poetiske arbeid, inkludert Asrar-e-Khudi – som fikk ham adlet – Rumuz-e-Bekhudi og Bang-e-Dara, med dens stadig patriotiske sang Tarana-e-Hind. I Afghanistan og Iran, hvor han er kjent som Iqbāl-e Lāhorī (اقبال لاهوری‎; «Iqbāl fra Lāhore»), er han særlig kjent for sine verker på farsi. 
Iqbāl var en av de sterke forkjemperne for den politiske og åndelige gjenopplivelsen av islamsk sivilisasjon rundt om i verden, men spesielt i India. En rekke forelesninger han holdt for å fremme disse tankene ble utgitt som Rekonstruksjonen av religiøse tanker i islam. Han var en av de de viktigste lederne for All India Muslim League, og han oppfordret til opprettelsen av en «stat i det nordvestre India for indiske muslimer» i 1930. Han oppmuntret og jobbet tett sammen med Muhammad Ali Jinnah, og han har blitt kjent som Muffakir-e-Pakistan («Pakistans tenker»), Shair-e-Mashriq («Østens poet») og Hakim-ul-Ummat («ummahens vismann»).
Han har blitt offisielt anerkjent som Pakistans nasjonalpoet, og hans fødselsdag 9. november er en nasjonal fridag i landet (یوم ولادت محمد اقبال‎ – Yōm-e Welādat-e Muḥammad Iqbāl).
Äʹvv skoltesamisk museum

Äʹvv skoltesamisk museum (Äʹvv Saa'mi mu'zei) er et museum for den skoltesamiske kulturen; det ligger ved E6 i Neiden i Sør-Varanger kommune og åpnet for publikum i juni 2017.
Museets faste utstilling Skoltelandet er fordelt i tre rom: Folket, Landet og Verden. De tre delene viser skolesamenes samfunn og tradisjoner; deres livsform og landskapsbruk, og skoltesamene i møte med storsamfunnet. I Neiden finnes også andre skoltesamiske kulturminner: det lille, ortodokse Sankt Georgs kapell og det vernede landskapet Skoltebyen.
Arbeidet med å ferdigstille museet tok lang tid. Grunnsteinen ble lagt ned i 2007, og museet sto ferdig i 2009. En rekke feil ved bygget førte til utsettelser med åpningen. Museet het i planfasen Østsamisk museum, men skiftet navn til Äʹvv Skoltesamisk museum før åpningen i 2017. «Ä´vv» er skoltesamisk og betyr solens gjenspeiling på vann eller snø.
Museet deltar i bååstedeprosjektet for tilbakeføring av samiske gjenstander fra Norsk Folkemuseum og Kulturhistorisk museum til samiske museer. En rekke gjenstander ble tilbakeført i april 2017.
Museet er en del av Tana og Varanger Museumssiida, sammen med tre andre museer i Øst-Finnmark.
Skagerraksperren

Skagerakksperren var en avsperring i Skagerrak av Tyskland etter landets invasjon av Danmark og Norge den 9. april 1940.

Konsekvenser

Sperringen førte til at den svenske handelsflåten ble delt i to; fartøy på totalt 890 000 tonn havnet innenfor og 915 000 tonn utenfor.
I Skagerrak ble det i perioden 14. april - 10. juni 1940 senket 13 svenske handelsfartøy samt et mindre antall fiskefartøy med sjøminer og torpederinger. Det stod dermed klart at Sverige var helt isolert fra kontakt med verdenshavene via Skagerrak. Landet var derfor helt avhengig av handelen med Tyskland samt med de landene som var okkupert av Tyskland, og handelen med Tyskland ble fordoblet.

Den første passeringen

I september 1940 fikk et svensk handelsfartøy for første gang tillatelse fra begge de krigførende sidene, Tyskland og de allierte, til å passere Skageraksperren, såkalt lejdtrafik. Det var tankfartøyet M/T «Sveadrott» med en last på 13 700 tonn olje fra Mexicogolfen på vei til Göteborg. For at passasjen skulle tillates krevde de krigførende at fartøyet gjennom Skagerrak skulle eskorteres av svenske orlogsfartøy, det skulle fungere som en garanti mot at ingen side skulle forsøke å kapre henne. Til dette oppdraget ble jageren HMS «Nordenskjöld» og hjelpekrysseren «Waria» valgt.
I slutten av august 1940 ble blå-gule felt malt forut og akterut på jageren og det ble montert lyskastere, som lyste opp fartøyets skutesider. Besetningene ble holdt uvitende om oppdraget, og fikk kun vite at de skulle være borte i minst ti dager. Den 1. september forlot fartøyene Göteborg sammen med tankbåten «Tvåan» og gikk mot Kristiansand i Norge. Der bunkret orlogsfartøyene, hvorpå de avgikk mot avtalt posisjon for å møte «Sveadrott» mens «Tvåan» ble igjen. På kvelden den 5. september møtte fartøyene «Sveadrott» i Nordsjøen mellom Bergen og Shetlandsøyene og hjemreisen begynte. Et britisk overvåkingsfly og et stort antall tyske bombefly ble observert under ferden, men ingen av dem angrep og den 8. september ankom konvoien Göteborg.
Tankfartøyet «Sveadrott» og M/T «Castor» fikk i oktober 1940 tillatelse til å passere den tyske blokadelinjen på seilas fra Göteborg.
Howard (Ohio)

Historie

Samfunnet ble opprinnelig kalt Kinderhook, men tok navnet Howard da jernbanen kom til stedet. Et postkontor kalt Howard har vært i drift siden 1872.

Utdanning

East Knox High School befinner seg i Howard. Den ligger langs U.S. Route 36. The Kokosing Gap Trail går igjennom Howard, Ohio.
Ibenholt

Ibenholt er verdifullt trevirke fra arter i slekten Diospyros i ibenholtfamilien. Det er bare den harde kjerneveden som kalles ibenholt. De svarte tangentene på pianoer er oftest laget av ibenholt. Det brukes også noe til møbler, samt som gripebrett på strykeinstrumenter og gitarer. 
Ordet ibenholt har sitt opphav i oldtidens Egypt, «hebeni», hvor ibenholt ble brukt blant annet for møbler. Ifølge egyptisk mytologi satt solguden Ra på en trone av ibenholt.
Charles Ulm

Samarbeidet med Charles Kingsford Smith

Ulm er best kjent for sitt samarbeide med Sir Charles Kingsford Smith. Han var Kingsford Smiths avløserpilot på mange av hans berømte flyvninger, kanskje mest kjent for flyvningen over Stillehavet i 1928, fra USA til Australia. Ulm var den av de to med best forretningssans og fikk skaffet økonomisk støtte til flyvningene. Ulm var også med som forretningspartner da Kingsford Smith startet Australian National Airways. Et flyselskap som fikk en meget kort levetid på begynnelsen av 1930-tallet.

Senere flyvninger og forsvinningen

Etter det mislykkede forsøket med Australian National Airways, kjøpte Ulm et av selskapets fly, en Avro X for seg selv og gav det navnet Faith in Australia. Med dette flyet deltok Ulm og satte ny rekord i kappløpet England – Australia i 1933. Turen ble gjennomført på 6 dager, 17 timer og 56 minutter som var ny rekord.
Han gjennomførte senere flere flyvninger over Tasmanhavet mellom Australia og New Zealand.
Ulm forsvant i desember 1934 sammen med sin co-pilot og navigatør/telegrafist, under en flyvning fra Oakland til Hawaii i en Airspeed Envoy. Det ble antatt at uventet sterk medvind og dårlig vær bidro til at de fløy forbi Hawaii i mørket og ut i Stillehavet til de gikk tom for bensin.
Til tross for et intensivt søk av fly og 23 marinefartøyer ble det ikke funnet spor etter hverken fly eller besetning. Ulm hadde valgt ikke å ta med redningsflåte for å spare vekt, da han var av den oppfatning at flyet ville holde seg flytende i minst to døgn hvis de skulle bli tvunget ned på havet.
Flyet var blitt modifisert for å møte Ulms krav og Airspeeds tekniske leder, Nevil Shute Norway, antok senere i sin selvbiografi at utformingen av kabinen hadde bidratt til navigasjonsproblemer, da den uerfarne navigatøren var plassert et stykke bak piloten.

Etterminne

I 1978 ble Ulm minnet ved at det australske postvesenet gav ut et frimerke hvor Ulm var avbildet sammen med Southern Cross.
Qantas har nylig annonsert at de vil navnsette et av sine Airbus A380 etter Charles Ulm.
Blåsehull

Andre betydninger

Blåsehull kan som begrep også ha andre betydninger, eksempelvis blåsehull som dannes naturlige i naturen og blåsehull på ulike musikkinstrumenter.
Blåsehull i naturen kan for eksempel oppstå i klippeformasjoner langs kysten. Havets påvirkning på klippen kan føre til at det dannes naturlige grotter. Dersom grotten har en åpning i grottetaket vil denne (kunne) fungere som et naturlig blåsehull, om brenningene ruller inn i grotten på en slik måte at selve grotteåpningen tettes. I slike tilfeller vil vann og luft stige til værs, som en vann- og luftsøyle, under stort trykk gjennom blåsehullet i grottetaket. Lignende blåsehull kan også dannes i korallrev, spesielt på grundt vann.
Fredric Drum

Karakteren

Hovedpersonen i serien, Fredric Drum, er gourmetkokk, vinkjenner og eier av Oslo-restauranten Kasserollen. På fritiden sysler han med kryptologi og sportsfiske.
Pytheus

Utseende

Middelsstore, avlange, brokete fargede trebukker. De er varierende farget i rødt og svart. Oversiden er fint, spredt hårete. Antennene er tynne og omtrent så lange som kroppen. Pronotum har rundede sider, dekkvingene er parallellsidige, nokså smale, med opphøyde lengderibber.

Utbredelse

Slekten er utbredt i Australia.
Pseudomyromeus

Levevis

Larvene lever i død ved.

Utbredelse

Slekten er kjent fra Sulawesi.
Finansavisen

Nettavis

Finansavisen har nettavisen Hegnar Online, ansvarlig redaktør for denne er Stein Ove Haugen.
Helixpiercing

Utføring

Piercingen blir vanligvis utført med en steril nål, som dyttes gjennom brusket. Dette kan være smertefullt. Bood og hevninger er vanlig etter en slik piercing.
Det er viktig at denne piercingen ikke blir utført med piercingpistol, da dette kan føre til at øremuslingen endrer fasong.

Etterbehandling

Helixpiercingen tar vanligvis mellom 6 og 8 måneder på å gro. Likevel tar det i noen tilfeller bare 2 måneder eller opptil 12 måneder.
For at grotiden skal være så liten som mulig bør man være renslig og ikke rotere eller dra i smykket. Man bør heller ikke fjerne piercingsmykket før piercingen har grodd til. Det er viktig å vaske hendene før man rører ved piercingen, området rundt eller smykket. Piercingen bør vaskes med varmt (ikke kokende) vann med sjøsalt i, slik at det gror bedre.
Bachelor of business administration

Bachelor of business administration (BBA) er en akademisk grad innen bedriftsøkonomi og ledelse.
I Norge er BBA en treårig utdannelse, mens den i USA er fireårig. Utdannelsen fokuserer på grunnleggende forretningsemner. Noen norske læresteder som tilbyr BBA er Handelshøyskolen BI, Trondheim Økonomiske Høgskole og en rekke statlige høyskoler, og ved Norges Handelshøyskole som en del av bachelor of science in economics and business administration.
Spesielt i USA kan lavere grader i bedriftsøkonomi akkrediteres som BBA, hvilket indikerer at MBA-programmet imøtekommer visse kvalitetsstandarder. Også i USA omtales ofte denne graden som bachelor of science in business administration. Handelshøyskoler som Hult International Business School tilbyr en ren bachelor of business administration-grad, som gjerne har mindre fokus på forskning.
Skyting under Sommer-OL 2012 – 50 m pistol menn

Ny seier til Jin Jong-Oh

Sør-Koreas Choi Young-Rae hadde tre poengs ledelse på Kinas Wang Zhiwei etter den innledende skytingen. I finalen skulle det vise seg at det var den regjerende mester, og vinneren av 10 m luftpistol på åpningsdagen, Jin Jong-oh fra Sør-Korea som var best, selv om han lå 7 poeng etter før finalen. På det siste skuddet gikk han forbi landsmannen og tok sitt andre gull i lekene. Wang Zhiwei tok bronsen.
Forus Travbane

Forus Open

Forus Open er den største travdagen på Forus Travbane og holdes årlig rundt månedsskiftet juni/juli.
Maria Leopoldine av Det tysk-romerske rike

Maria Leopoldine (født 6. april 1632 i Innsbruck; død 7. august 1649 i Wien) var en tirolsk prinsesse av huset Habsburg og ble gjennom sitt ekteskap med Ferdinand III i 1648 tysk-romersk keiserinne.
Hun var datter av erkehertug Leopold V av Tirol og Claudia de' Medici. Selv døde hun ved fødselen av sitt første barn (Karl Josef), bare 17 år gammel, ett år etter bryllupet.

Barndom

Maria Leopoldine ble født i Innsbruck som erkehertuginne av Østerrike. Hun var den tredje datteren av og den femte og yngste barnet til Leopold V av Tirol, erkehertug av Vorderösterreich, og Claudia de' Medici. Hun ble foreldreløs noen få måneder etter fødselen da hennes far døde den 13. september 1632. Ved det tidspunkt arvet hennes eldste bror, Ferdinand Karl, Vorderösterreich, men enke-erkehertuginne Claudia overtok da regentskapet av erkehertugdømmet da barna var umyndige. Kurfyrste Karl I Ludvig av Pfalz beskrev den 8. september 1641 i et brev til sin mor Elisabeth av Bøhmen om planene til sin onkel kong Karl I av England og den tysk-romerske keiser og Maria Leopoldines fetter Ferdinand III. De planla å arrangere et ekteskap mellom erkehertuginnen og seg selv. Ekteskapet hadde til hensikt avslutte «alt nag mellom våre familier.»

Ekteskap

Et bryllup mellom Maria Leopoldine og Karl I Ludvig ble aldri virkeliggjort. Den 2. juli 1648 i Linz ble Maria Leopoldine isteden gift med keiser Ferdinand Karl, som da var enkemann, og således ble hun keiserinne av det tysk-romerske rike, dronning av tyskerne, dronning av Ungarn, og dronning av Böhmen.
Bryllupsseremonien ble storslått. Komponisten Andreas Rauch feiret ekteskapet som «forventet (med hjelp av guddommelig forsyn) den mest vakre slutt på [tredveårs-] krigen.»  En opera med tittelen I Trifoni d'Amore ble produsert av Giovanni Felice Sances i den hensikt å ære Maria Leopoldines bryllup, men premieren i Praha ble avlyst i siste øyeblikk grunnet at kong Władysław IV Vasa av Polen døden innenfor to måneder av bryllupet. Den planlagte framføringen i Bratislava skjedde tilsynelatende heller aldri. Den nye keiserinne var nært beslektet med sin ektemann slik også hennes kusine og forgjenger Maria Anna av Spania var det; i begge ekteskap var ektefellene medlemmer av huset Habsburg.
Den tysk-romerske keiserinnen ble snart gravd, og ble avbildet som sådan i et maleri fra 1649 av den italienske maleren Lorenzo Lippi. Keiserparets eneste barn, erkehertug Karl Josef av Østerrike, ble født den 7. august 1649. Hun var da 17 år gammel. Fødselen var meget vanskelig og endte med at moren døde.
Deres sønn døde selv barnløs i en alder av 15 år. Keiserinnen ble gravlagt i grav 21 i keiserkrypten i Wien. Forfatteren Wolf Helmhardt von Hohberg, da i begynnelsen av sin karriere, sendte et dikt til ære av keiserinnen Maria Leopoldine til keiser Ferdinand Karl. Hennes ektemann giftet seg på nytt innenfor to år.
Konstablenes Maggaband

Konstablenes Maggaband er et norsk musikkorkester dannet i Trøndelag. Orkesterets 
medlemmer har bakgrunn fra politiarbeid, og har vært tilknyttet, eller ansatt i politiet. Orkesteret har bestått av medlemmene Arne Øiamo, Arvid Vårum, Finn Sagmyr, Helge Ulset og Knut Lagesen.
Bandet medvirket på innspillingen av Hans Rotmos plate «Brøllopet I Kanaan» i 1985, og var også en del
av Rotmos omreisende turnéorkester, med sceneversjonen av Ola Uteligger. I 1993 spilte Konstablenes Maggaband under den første musikkfestivalen for Politifolk, som ble arrangert i Oslo. I forbindelse med festivalen ble orkesteret tildelt Gullplate for 25 000 solgte eksemplarer av kassettutgivelsen «Fra bagatell til helvete». Utgivelsen var en del av et forebyggende opplegg mot ungdomskriminalitet.
I 1989 kom utgivelsen «Det e' sånt de handle om», som blant annet inneholdt låter fra ulike forebyggende-kampanjer. I 1992 kom utgivelsen «Grand Galla» på Plateselskapet Tylden & Co. I tillegg til selvskrevet materiale inneholdt plata også bidrag fra andre låtskrivere, deriblant Hans Rotmo og Øystein Dolmen.
Johann Anton André

Liv og virke

Johann Anton André fikk fiolin- og klaverundervisning av faren, Johann André. Fra 1787 til 1789 fikk han undervisning av Ferdinand Fränzl og i ytterligere to år av dennes far, Ignaz Fränzl, som var fiolinist og hoffkapellmester i Mannheim. I begynnelsen av 1790-årene fikk André komposisjonsundervisning av Georg Jacob Vollweiler. 
I 1799 solgte Mozarts enke, Constanze, hele det musikalske boet etter komponisten til André. Samlingen besto av over 270 autografe manuskripter, deriblant til operaene Figaro og Tryllefløyten, flere strykekvartetter og -kvintetter, noen klaverkonserter og serenaden Eine kleine Nachtmusik. Samlingen dannet grunnlaget for forlaget Johann Andrés Mozart-utgaver de neste tiårene. utgavene utmerker seg ved en ytterst nøyaktighet overfor den originale notehåndskriften, noe som gjør at de er av stor betydning for musikkvitere. Tilsammen publiserte forlaget Johann André – før og etter Johann Anton Andrés død – 79 førsteutgaver av Mozarts komposisjoner.
Samme år som han kom over Mozarts bo var André i München der han traff hoffmusikeren Franz Gleißner, som laget en fortegnelse over Mozartsamlingen, og Alois Senefelder, oppfinneren av den litografiske trykkemetoden. André fikk rettigheter til å benytte den nye trykkemetoden, og i 1800 ble hans utgave av Mozarts klaverkonserter den første publikasjon med litografiske notetrykk.
André skrev to operaer, symfonier, messer, instrumentalkonserter, kammermusikk, klavermusikk, lieder og et ufullendt læreverk i to bind, «Lehrbuch der Tonsetzkunst».
Warri Wolves FC

Warri Wolves Football Club er en nigeriansk fotballklubb, som spiller hjemmekampene sine på Township stadium. Warri Wolves ble grunnlagt i 1998 og spiller i Nigeriansk Premier League. Klubben endte på 3.-plass under 2010/2011-sesongen.
Den tidligere Vålerenga-spilleren Fegor Ogude spilte der fram til 2010 før han reiste til Norge. Belgieren Maurice Cooreman var manager for klubben frem til september 2012, da han fikk sparken.
Sunnmøre kammermusikkfestival

Sunnmøre kammermusikkfestival ble arrangert for første gang våren 2010 etter initiativ av direktør på Høgskulen i Volda Jacob Kjøde jr., fiolinist Annar Follesø, og komponist og pianist Wolfgang Plagge. På samme måte som Den norske dokumentarfilmfestivalen, vokser Sunnmøre kammermusikkfestival ut av det aktive miljøet ved Høgskulen i Volda. Festivalen varer tilsammen en uke og er situert på søre Sunnmøre i Møre og Romsdal.

Organisasjon og daglig drift

Festivalen er drevet som et aksjeselskap i nært samarbeid med Høgskulen i Volda. Festvalens styre består av fem personer fra regionen under ledelse av styreleder Martin Foldal. Organisasjonen er bygget opp av frivillige hovedsakelig tilknyttet høgskolen. I tillegg er noe av den kunstneriske innsatsen knyttet til festivalens kor og orkester ledet av personer rekruttert fra regionen. Pr. 2014 har festivalen kun en fast tilsatt, daglig leder Øyvind Johan Eiksund, som tok til i stillingen høsten 2011. Sommeren 2014 ble det stiftet en venneforening for festivalen, med formål om å arbeide for festivalens ve og vel gjennom året, samt å hjelpe til med praktiske gjøremål i forkant av og under festivaluken.

Årets festival

Årets festival (2014), den femte i rekken, er lagt til perioden 1.-6. september.
Scandinavian design

Scandinavian design er et begrep som oppsto i 1950-årene for å karakterisere datidens stilfølelse og kunstnerideal. Stilen var inspirert av funksjonalismen, men med en mykere linjeføring. Begrepet kan både oppfattes som en stilbetegnelse, som en betegnelse på en nordisk livsstil og på en nordisk arbeidsmetode.
I den grad det er snakk om en stilperiode, har den blant annet blitt beskrevet som «bleke naturlige farger, beskjedne dimensjoner og småbrukeraktig lerret eller mykt naturfarget skinn». «Den nordiske lyse, myke og lette innredningsstilen vakte internasjonal oppmerksomhet og ble i store deler av verden sett på som symbol på 'det nye hverdagslivet'.»
I den grad det er snakk om en nordisk livsstil, kan det blant annet beskrives som et sosialdemokratisk likhetsideal, med «vakrere hverdagsvarer» til flest mulig for en overkommelig pris, også gjennom rimeligere materialvalg som i stålbestikk.
I den grad det er snakk om en kunstnerisk arbeidsmetode kan det for eksempel beskrive datidens forståelse av brukskunstnerens tosidige arbeidsmetode: vekslingen mellom å formgi serieproduserte modeller for industrien og å arbeide i eget verksted med å skape unike brukskunstgjenstander.
Begrepet ble etablert i USA i forbindelse med vandreutstillingen «Design in Scandinavia», som ble vist på en rekke museer i USA og Canada 1954–57. Perioden og begrepet skapte en goodwill eller merkevareforståelse for nordisk design som fremdeles står seg, og fremdeles bidrar til å gi nordiske formgivere et godt internasjonalt omdømme. Begrepet brukes derfor fremdeles, selv om det nå er vanskeligere å peke på en enhetlig nordisk designidentitet.
Kunstnerpriser som Lunningprisen (1951–70) og Jacobprisen (1957–) ble etablert innenfor Scandinavian design-generasjonen.
Chris O'Hare

Resultater som junior

I 2005 kom han på 4.-plass på 1500 meter ved det skotske skolemesterskapet. Ved AAA-mesterskapet 2006 (de facto britisk mesterskap) kom han på 4.-plass på 1500 meter, i U17-klassen. Han kom på 2.-plass på 1500 meter og 4.-plass på 3000 meter ved Bank of Scotland U17 championships i 2006. 
I 2007 fikk han bronse på 3000 meter ved det engelske U17-mesterskapet i friidrett, og han vant både 800 meter og 1500 meter ved Bank of Scotland U17 championships. Ved det skotske U20-mesterskapet innendørs vant han 1500 meter, og ved det skotske U17-mesterskapet innendørs kom han også på 1.-plass. Han kom på 2.-plass på uttaket til junior-EM i terrengløp 2008. 
Ved det engelske U20-mesterskapet i friidrett 2008 kom han på 3.-plass på 5000 meter. Samme år vant han 3000 meter og kom på 2.-plass på 5000 meter ved Bank of Scotland U20 championships. I terrengløp kom han på 2.-plass i U20-klassen ved Inter-Counties Cross Country. I 2009 kom han på 10.-plass på 1500 meter ved det engelske U20-mesterskapet i friidrett. Ved det skotske mesterskapet kom han på 5.-plass på 1500 meter, i seniorklassen. 
Han vant 1500 meter ved det skotske U23-mesterskapet i friidrett 2010.
Kohima

Demografi

Ved folketellingen i 2001 hadde Kohima en befolkning på 78 584. Av disse innbyggerne utgjorde 53 % menn og 47 % kvinner. Kohima hadde en gjennomsnittlig lesekyndighet på 75 %. Dette var høyere enn landsgjennomsnittet på 59,5 %. Mannlig lesekyndighet var 79 %, mens kvinnelig lesekyndighet var 70 %. 13 % av befolkningen var barn under 6 år.
Størsteparten av de innfødte i Kohima distrikt tilhører folkeslagene angami nagaer og rengmaer.
I dag består byens befolkning av alle 16 stammer som er å finne i Nagaland. Antallet angamier og aoer er det største i dagens Kohima og dens omkringliggende områder.
Stor-Kohima som inkluderer Kohima landsby, Jakhama og Jotsoma i tillegg til Kohima by er det nest største urbanområdet i Nagaland etter Dimapur-Chumukedima. Det gar en befolkning på rundt 99 795 innbyggere.